Rogaland heimevernsdistrikt 08

Rogaland heimevernsdistrikt 08 var et distrikt i Heimevernet, som hadde territorielt militært ansvar for Rogaland.

HV08 bestod av distriktsstab, Heimevernets ungdom, innsatsstyrke og forsterkningsstyrke. Distriktsstaben var stort sett lokalisert i Vatneleiren i Sandnes, etter å ha flyttet en del rundt i distriktet.

Som en konsekvens av Stortingsproposisjon nr 55 overtok sjef HV-08 det landterritorielle ansvar fra Rogaland regiment som ble nedlagt, og distriktssjefen ble 19. juni 2002 territoriell sjef nr 70 i rekken siden regimentet ble etablert. 

I 2009 ble distriktet innlemmet i Agder og Rogaland Heimevernsdistrikt 08.

I mars 2024 kunngjorde regjeringen at distriktet skal gjenopprettes.

Distriktet var administrativt inndelt i 25 HV-områder. Innsatsstyrken bærer fortsatt navn «Osprey» etter et aksjonsnavn som Kompani Linge brukte i Rogaland fra 1943 til freden i 1945.

 Distriktssjefer 
Følgende har vært  distriktssjefer for Rogaland Heimevernsdistrikt:
 1946–1958 Oberstløytnant Olav Gausland
 1958–1960 Oberstløytnant Svein Vagle
 1960–1979 Oberstløytnant Kaare Knudsen
 1979–1984 Oberstløytnant Gunnar I. Johnsen
 1984–1994 Oberstløytnant Odd H. Lende Olsen
 1994–2000 Oberstløytnant Dagfinn Emil Torkildsen
 2001 Oberstløytnant Bjørn I Olsen
 2001–2009 Oberst Rolf Wold (fortsatte som distriktssjef da HV-07 og HV-08 ble slått sammen til Agder og Rogaland Heimevernsdistrikt)
  Se Agder og Rogaland Heimevernsdistrikt
2025- Øystein Fossum Nilsen (fortsatte etter at Agder og Rogaland heimevernsdistrikt ble delt i to distrikter)

 Fane 
Rogaland Heimevernsdistrikt fikk sin fane tildelt av Kong Harald 26. oktober 2006 i en seremoni på Akershus festning for alle de da tretten heimevernsdistriktene. Fanen videreførte de hvite og grønne fargene til Rogaland Regiment med riksløven og en dolk brodert i gult. Dolken er et distriktssymbol.

Fanen hadde banderoler med følgende æresnavn bestemt av fanekommisjonene av 1913 og 1949:
 Gyldenløvefeiden; Vænersborg 1676, Marstrand/Carlsen 1677, Uddevalla 1679.
 Den Store Nordiske Krig; Stralsund 1715, Akershus 1716
 2. verdenskrig; Jæren 1940

 Lokalisering 
Rogaland heimevernsdistrikt har flyttet mye rundt i Stavangerområdet gjennom de første 40 årene. Perioden var preget av lite utstyr, materiell og improvisasjoner.

Distriktet ble fra starten samlokalisert med Infanteriregiment nr 8 (IR8) i Verksgaten i Stavanger (1946-51), deretter en kort periode (1952-54) privat hos distriktsjef Olav Gausland i Madlaveien. Distriktet besto innledningsvis av tre kretser (Jæren, Stavanger og Haugesund HV-krets). I 1958 skiftet kretsene navn til avsnitt og Dalane og Ryfylke-avsnittene ble etablert. Senere kom Sandnes avsnitt. 

Sjøheimevernsavsnittet (nr 22) kom i 1955, og Luftheimevernsavsnittet i 2003 (tidligere hadde det vært 1 LUHV-område). Fra januar 1955 og frem til 1957 holdt distriktsstaben til i 2.etasje hos Stensland Sport i Løkkeveien. I januar 1958 til desember 1968 var hovedkvarteret i andre etasje på Taubygget. Januar 1969 flyttet distriktet inn i den gamle Kvaleberg leir. I 1989 ble det flyttet til Randabergfjellet hvor distriktet overtok Luftforsvarets tidligere radarstasjon. Som en konsekvens av at Hærens transportskolekorps skole-og øvingsavdeling (HTKSØ) i Vatneleiren ble nedlagt, overtok HV-08 ansvaret for drift av skyte- og øvingsfeltene i Vatne som er Stavanger garnisons skyte- og øvingsområde, fra 1 august 1996.

Distriktets Øvingsavdeling flyttet til Vatneleiren i 1997, noe som medførte en fysisk deling av distriktsstaben. I tillegg var allerede øvingslederen for Luftheimevernet samlokalisert i Bergenhus heimeverndistrikt i Bergen, og øvingsleder for Sjøheimevernet på Ulsnes orlogsstasjon i Stavanger. I forbindelse med vurderingene om en sammenslåing av Hær og Heimevernet ble det utredet en relokalisering av Rogaland regiment og HV-08 i Vatneleiren i Sandnes kommune. Det ble ingen sammenslåiing, men et vedtak om samlokalisering. Denne ble ikke iverksatt av økonomiske årsaker og planene ble innhentet av vedtaket om å nedlegge Hærens regimenter. 

Stortinget stadfestet i juni 2001 i Stortingsproposisjon nr. 45 at HV-08 fortsatt skulle relokaliseres i Vatneleiren. Seks måneder senere flyttet distriktet fra Randaberg og ble igjen forent med øvingsseksjonen i Vatne, men foreløpig i midlertidige lokaler. Stortingsproposisjon nr 55 året etter stadfestet lokaliseringen, og 1 september 2003 flyttet distriktsstaben inn i lokaler leid av Forsvarsbygg.

 Referanser 

Kategori:Avdelinger og forband i Heimevernet
Kategori:Rogaland